प्रोफेसर इरफान हबीब ने विज्ञान के इतिहास के पुनर्लेखन की आवश्यकता बताते हुए एक अत्यंत महत्वपूर्ण टिप्पणी की है- जो यूरोप-केंद्रित इतिहास है, जिसे अंग्रेजों तथा अन्य यूरोपीय भाषाओं के विद्वानों ने औपनिवेशिक दौर या उसके बाद में लिखा, उस इतिहास में यूरोपीय और अमेरिकी सभ्यताओं के अलावा जितनी भी सभ्यताएं दुनियाभर में हैं, उनके योगदान को हाशिये पर रखा गया। उन्हें कोई विशेष महत्व नहीं दिया गया। यूरोप-केंद्रित आधुनिक विज्ञान के इतिहास को विखंडित (डिकंस्ट्रक्ट) कर देखा जाना चाहिए। उसमें यह भी देखा जाना है कि आधुनिक विज्ञान सिर्फ इंग्लैंड या यूरोप का उत्पाद नहीं है, बल्कि वह सामूहिक प्रयासों का परिणाम है। उसमें योगदान के मामले में हर सभ्यता और संस्कृति ने अपनी एक उत्कृष्ट भूमिका निभायी है। विभिन्न सभ्यताओं ने विभिन्न शताब्दियों में ज्ञान-विज्ञान के क्षेत्र में अपनी समझ का विस्तार किया और उसे साझा किया।